1. Súhrnné výsledky rozpočtového hospodárenia k 30. júnu 2004
Štátny rozpočet na rok 2004 schválila Národná rada SR zákonom č. 598/2003 Z. z. Celkové príjmy sú rozpočtované sumou 231 957,5 mil. Sk (z toho prostriedky z rozpočtu Európskej únie 14 232,4 mil. Sk), celkové výdavky sumou 310 452,5 mil. Sk (z toho 9 012,0 mil. Sk výdavky na odvody do rozpočtu Európskej únie a 11 292,4 mil. Sk výdavky na použitie prostriedkov z rozpočtu Európskej únie na financovanie spoločných programov Slovenskej republiky a Európskej únie podľa medzinárodných zmlúv). Schodok štátneho rozpočtu je určený sumou 78 495,0 mil. Sk.
Základné makroekonomické rámce rozpočtového hospodárenia v roku 2004 determinuje predpokladané ročné tempo rastu hrubého domáceho produktu v stálych cenách 4,1 %, priemerná ročná miera inflácie 8,1 % a priemerná evidovaná miera nezamestnanosti z disponibilného počtu nezamestnaných 14,9 %.  
	Štátny rozpočet na rok 2004 obsahuje v porovnaní s predchádzajúcimi rokmi viaceré zásadné zmeny vychádzajúce z napĺňania Programového vyhlásenia vlády. Plne zabezpečuje finančné zdroje potrebné na bezproblémový vstup Slovenskej republiky do Európskej únie, podporuje prebiehajúce reformy (sociálneho systému, zdravotníctva, školstva, reformu miestnej správy) a tým, že odzrkadľuje väčšinu plánovaných reforiem, vytvára pevný základ pre stabilitu procesu zostavovania rozpočtu v nasledujúcich rokoch.
Základom pre hodnotenie výsledkov rozpočtového hospodárenia Slovenskej republiky za obdobie I. polroka sú  informácie o stavoch na príjmových a výdavkových účtoch štátneho rozpočtu vedených v Národnej banke Slovenska a v Štátnej pokladnici. Z celkového počtu 38 rozpočtových kapitol bolo k 30.6.2004 klientmi Štátnej pokladnice 26 kapitol. Zvyšných 12 rozpočtových kapitol naďalej vedie svoje účty v Národnej banke Slovenska a klientmi Štátnej pokladnice sa v súlade so schváleným harmonogramom stane k 1.7.2004, resp. až k 1.1.2005. Rozdielnosť systémov používaných v Národnej banke Slovenska (vedie príjmové a výdavkové účty kapitol podľa predčíslí a v značnom stupni agregácie) a v Štátnej pokladnici (vedie príjmové účty až na úrovni položky, resp. podpoložky a rovnakú identifikáciu umožňuje aj pri výdavkových účtoch), determinuje údajovú základňu o plnení štátneho rozpočtu, a tým aj celkovú štatistickú úroveň správy. 
Prehľad o plnení základných ukazovateľov štátneho rozpočtu vo vzťahu k schválenému ročnému rozpočtu a v medziročnom porovnaní charakterizujú nasledovné údaje (v mil. Sk):

Ukazovateľ	Skutočnosť k 30.6.2003	Rozpočet 2004	Skutočnosť k 30.6.2004	%  plnenia rozpočtu	Index 2004/2003	
Príjmy ŠR	100 933,9	231 957,5	120 694,7	52,0	119,6	
Výdavky ŠR	128 553,4	310 452,5	133 149,5	42,9	103,6	
Saldo celkom	- 27 619,5 27 619,5810,4	- 78 495,0	- 12 454,8 27 619,5810,4	15,9	 45,1	
        
Celkové príjmy k 30.6.2004 dosiahli 120 694,7 mil. Sk, čo predstavuje 52,0 % ich ročného rozpočtu. V medziročnom porovnaní je to o 19 760,7 mil. Sk viac a aj vo vzťahu k ročnému rozpočtu je tohtoročné plnenie o 9,1 percentuálneho boda priaznivejšie. Pozitívne tendencie v plnení príjmov sú odrazom priaznivých výsledkov v inkase daňových príjmov, ktoré je o 5,3 % vyššie, než by zodpovedalo alikvótnemu polročnému podielu z ročného rozpočtu. Z rozpočtovaného výnosu dane z pridanej hodnoty sa získalo už 52,1 % a jej výnos je o 14 883,6 mil. Sk vyšší ako v rovnakom období vlaňajšieho roka (k 30.6.2003 sa táto daň plnila iba na 36,2 % ročného predpokladu).
Výdavky  sa realizovali v objeme 133 149,5 mil. Sk, t.j. 42,9 % ročného rozpočtu. Absolútne je to o 4 596,1 mil. Sk viac než v rovnakom období minulého roku, ale ich tohtoročný podiel z ročného rozpočtu je o 1,2 percentuálneho boda nižší než vlani. Nízko, len na 30,9 %, sa čerpajú rozpočtované kapitálové výdavky (v roku 2003 to bolo 28,5 %).
Schodok štátneho rozpočtu vykázaný k 30.6.2004 sumou 12 454,8 mil. Sk je medziročne nižší o 15 164,7 mil. Sk a z ročného rozpočtu predstavuje len 15,9 %.

2. Príjmy štátneho rozpočtu
Plnenie príjmov podľa jednotlivých hlavných kategórií z hľadiska medziročného porovnania charakterizujú nasledovné údaje (v mil. Sk):

Druh príjmov	Skutočnosť k 30.6.2003	Skutočnosť k 30.6.2004	Rozdiel	odkaz na príslušný  text	
Daňové príjmy	89 251,2	107 926,4	18 675,2	časť 2.1.	
Nedaňové príjmy	7 471,2	9 294,5	  1 823,3	časť 2.2.1.	
Granty a transfery	3 768,3	2 149,9	- 1 618,4	časť 2.2.2.	
Príjmy zo splácania úverov, pôžičiek a z predaja účastín	443,2	1 323,8	880,6	časť 2.2.3.	
Príjmy spolu	100 933,9	120 694,6	19 760,7		

2.1. Daňové príjmy
Na rok 2004 boli daňové príjmy rozpočtované sumou 195 238,0 mil. Sk. Je to o 20 366,0 mil. Sk menej, než bol ich rozpočet na rok 2003 a o 4 912,0 mil. Sk menej než sa v uplynulom roku na daniach skutočne vybralo. Pri ich rozpočtovaní sa uplatnil  mierne konzervatívny prístup nadväzujúci na kvantifikácie dopadov daňovej reformy. V súlade s tým sa rozpočtovaný výnos sa najviac znížil pri daniach z príjmov, ziskov a kapitálového majetku (spolu o 21 379,0 mil. Sk, z toho na dani z príjmov fyzických osôb o 14 779,0 mil. Sk a dani z príjmov právnických osôb o 7 300,0 mil. Sk). Najvyššiu relatívnu zmenu, zníženie        o 63,2 %, zaznamenalo dovozné clo, čo súvisí so vstupom Slovenskej republiky do Európskej únie. 
Plnenie   daňových   príjmov  v  štruktúre  charakterizujú  údaje  nasledovnej  tabuľky 
(v mil. Sk):

Druh daňových príjmov	Rozpočet	Plnenie k 30.6.2004	
	2004	Absolútne	v %	
1. Dane z príjmov, ziskov a kapitálového majetku	52  020,0	33 592,2x)	64,6	
a) daň z príjmov fyzických osôb	18 620,0	11 171,6	60,0	
  v tom: zo závislej činnosti a funkčných požitkov	14 820,0	 8 795,0	59,3	
              z podnikania a inej samostatnej činnosti    	3 800,0	2 376,6	62,5	
b) daň z príjmov právnických osôb	22 000,0	19 163,1	87,1	
c) dane z príjmov vyberané zrážkou	11 400,0	3 239,5	28,4	
2. Daň z majetku	1 500,0	1 318,7	87,9	
a) z dedičstva a darovania	  0,0	 63,4	   x	
b) z finančných a kapitálových transakcií	1 500,0	1 255,3	83,7	
3. Domáce dane na tovary a služby	140 088,0	71 148,2	50,8	
a) daň z pridanej hodnoty	97 700,0	50 886,2	52,1	
b) spotrebné dane	40 896,0	119 343,9	47,3	
c) dane z používania tovarov a z povolenia na výkon činnosti	1 492,0	918,1	61,5	
4. Dane z medzinárodného obchodu a transakcií  	1  630,0	1 867,3	114,6	
a) clo	1 250,0	1 844,0	147,5	
b) podiel na vybraných finančných prostriedkoch	380,0	0,0	0,0	
b) ostatné colné príjmy	  0,0	23,3	   x	
Daňové príjmy spolu	195 238,0	107 926,4	55,3	
  
  x) v úhrnnej sume je zahrnutých aj 18,0  mil. Sk inkasovaných ako platby daní z minulých rokov

2.1.1.  Dane z príjmov, ziskov a kapitálového majetku
	
	Rozpočtovanou sumou 52 020,0 mil. Sk tieto dane predstavujú 26,6 % celoročného rozpočtu daňových príjmov. Ich podiel na celkových rozpočtovaných daňových príjmoch sa medziročne znížil o 7,4 percentuálneho boda. K 30.6.2004 sa v tejto skupine daní vybralo 33 592,2 mil. Sk, t.j. 64,6 % rozpočtovaného výnosu (v roku 2003 to bolo 44,3 %). 

a) Daň z príjmov fyzických osôb

Rozpočet dane z príjmov fyzických osôb 18 620,0 mil. Sk je o 14 779,0 mil. Sk nižší než v minulom roku (33 399,0 mil. Sk). Zníženie v rozhodujúcej miere ide na vrub dane z príjmov zo závislej činnosti a funkčných požitkov, ktorej rozpočet 17 820,0 mil. Sk je medziročne nižší o 12 879,0 mil. Sk. Zníženie zohľadňuje zavedenie jednotnej 19 % sadzby dane, odpočítateľnej položky 80 832 Sk na daňovníka a na nepracujúcu manželku, zmeny v odvodových sadzbách a vymeriavacích základoch, ako aj z mesačný daňový bonus na dieťa vo výške 400 Sk. K 30.6.2004 sa z tejto dane vyinkasovalo 8 795,0 mil. Sk, čo predstavuje 59,3 % ročného rozpočtu. 
			Rozpočtovaná daň z príjmov fyzických osôb z podnikania a inej samostatnej zárobkovej činnosti 3 800,0 mil. Sk je nižšia o 1 900,0 mil. Sk než vlani. Inkaso 2 376,6 mil. Sk v sledovanom období predstavuje už 62,5 % celoročného rozpočtu. Výnos dane bol ovplyvnený zaplatením daňovej povinnosti na základe legislatívy platnej k 31. 12. 2003, to znamená s progresívnymi daňovými sadzbami a tiež zmenou legislatívy, podľa ktorej nebolo možné posunúť daňovú povinnosť v prípade spracovania daňového priznania daňovým poradcom. S účinnosťou od 1. apríla 2004 výnos dane ovplyvnil nový spôsob výpočtu preddavkov so zohľadnením 19%-nej sadzby dane. 
b) Daň z príjmov právnických osôb

Rozpočet dane z príjmov právnických osôb určený sumou 22 000,0 mil. Sk je medziročne nižší o 7 300,0 mil. Sk. Rozpočet bol kvantifikovaný s ohľadom na zníženie sadzby dane z 25 % na 19 % a na odhade ziskovosti. V hodnotenom období sa získalo 19 163,1 mil. Sk, čo predstavuje už 87,1 % ročného rozpočtu. Výber tejto dane je o 5 545,4 mil. Sk vyšší ako v rovnakom období minulého roku. K 31. marcu 2004 daňové subjekty vyrovnali daňovú povinnosť za rok 2003 podľa legislatívy platnej do 31.12. 2003, teda s 25 % sadzbou dane. V jej plnení sa do istej miery premieta i skutočnosť, že v tomto roku nemali subjekty, u ktorých bol vykonávaný audit, možnosť uhradiť daň až do  30.6. (vlani, kedy táto možnosť bola, z dane uhradenej k 30.6. bolo cca 3,5 mld. Sk pripísaných na príjmové účty štátneho rozpočtu až 1. júla 2003, a teda v polročných výsledkoch rozpočtového hospodárenia sa táto suma neprejavila). Výnos dane v sledovanom období ovplyvnila aj zmena platenia preddavkov s účinnosťou od 1. apríla 2004.
c) Daň z príjmov vyberaná zrážkou

   Jej ročný rozpočet 11 400,0 mil. Sk je medziročne vyšší o 700,0 mil. Sk. Zvýšenie výnosu tejto dane sa rozpočtuje napriek tomu, že vlaňajší rozpočet sa splnil len na 85,4 % s absolútnym výpadkom 1 557,0 mil. Sk. Aj tohtoročné plnenie ročného rozpočtu k 30. 6. na 28,4 % je najnižšie spomedzi všetkých daňových príjmov a vyinkasovaných 3 239,5 mil. Sk je o takmer 2,5 mld. Sk nižšie, než by zodpovedalo alikvotnému polročnému podielu. 
	Tejto dani podliehajú najmä príjmy z úrokov a iných výnosov z účtov, vkladov, výhier, akcií, podielových a vkladových listov a dlhopisov. Jej výnos je teda úzko spätý s vývojom úrokových sadzieb v bankových inštitúciách, ktorý aj z hľadiska celosvetového trendu má klesajúcu tendenciu a ani v budúcnosti nemožno očakávať výraznejšie zmeny v oblasti nízkej miery úrokových sadzieb. Nepriaznivý vývoj výnosu zrážkovej dane je však ovplyvnený najmä zredukovaním druhov príjmov, z ktorých sa daň vyberá.

2.1.2.  Daň z majetku

Daň z majetku bola na rok 2004 rozpočtovaná s medziročným nárastom o 200,0 mil. Sk sumou 1 500,0 mil. Sk. Celú túto sumu tvorí daň z finančných a kapitálových transakcií, nakoľko v rámci daňovej reformy bola daň z dedičstva a darovania zrušená (príjem z nej za polrok 63,4 mil. Sk je z konaní začatých pred účinnosťou príslušného zákona). Inkaso dane z finančných a kapitálových transakcií k 30.6. dosiahlo už 1 255,3 mil. Sk, čo predstavuje 83,7 % jej ročného rozpočtu. 

2.1.3. Domáce dane na tovary a služby
   
	Tieto dane tvoria absolútne i relatívne najvýznamnejší príjem štátneho rozpočtu, a to nielen v skupine daňových príjmov (z ich rozpočtu na ne pripadá 71,7 %), ale aj celkových rozpočtových príjmov (60,4 %). Kým v roku 2003 najväčšie výpadky boli práve v tejto skupine daní (inkaso k 30. 6. 2003 predstavovalo len 39,0 % ročného rozpočtu, čo rozhodujúcou mierou ovplyvňovalo  podproporcionálne plnenie celkových príjmov), v tomto roku sú tendencie značne priaznivejšie. Z ročného rozpočtu 140 088,0 mil. Sk sa získalo 71 148,2 mil. Sk, t.j. 50,8 %, pričom priaznivé plnenie sa vykazuje najmä pri dani z pridanej hodnoty.

a) Daň z pridanej hodnoty
Napriek zjednoteniu sadzby dane z pridanej hodnoty na 19 % sa aj pri jej rozpočtovaní uplatnil mierne konzervatívny prístup, keď jej tohtoročný rozpočet 97 700,0 mil. Sk je o 1 700,0 mil. Sk nižší ako vlaňajší. Nárast dane z titulu zjednotenia sadzby dane bolo totiž možné očakávať len pri tovaroch a službách, ktoré v predchádzajúcom roku podliehali sadzbe 14 %, čo predstavuje len cca 34 – 40 % základu dane. Rizikom je i možný pokles jej výberu z dôvodu nárastu daňových nedoplatkov a daňových podvodov  bezprostredne po vstupe SR do EÚ, ako aj zvýšenie nároku na odpočítanie dane pre novoregistrovaných platiteľov z titulu zníženia prahu povinnej registrácie (predpokladaný negatívny dopad 1,7 mld. Sk) v období po vstupe do Európskej únie. 
V sledovanom období získal štátny rozpočet na dani z pridanej hodnoty  50 886,2 mil. Sk, čo predstavuje 52,1 % ročného rozpočtu (v roku 2003 len 36,2 %). Jej inkaso je v absolútnej hodnote o 14 883,6 mil. Sk vyššie ako vlani. Mimoriadne pozitívne sa daň z pridanej hodnoty plnila v prvých troch, resp. štyroch mesiacoch roku 2004, kedy sa už prejavil efekt zjednotenia podmienok pre vrátenie nadmerného odpočtu platiteľom DPH s účinnosťou od 1.1.2004, ktorým došlo k časovému posunu realizácie vrátenia nadmerného odpočtu za zdaňovacie obdobie mesiac január z mesiaca marec na mesiac apríl. Tento efekt bol pri zostavovaní štátneho rozpočtu na 2004 identifikovaný a kvantifikovaný vo výške 5 mld. Sk, skutočný efekt je mierne pozitívnejší. 
V ďalších mesiacoch sledovaného obdobia je však badateľná tendencia spomalenia výberu tejto dane, ako o tom svedčia údaje nasledujúcej tabuľky (v mil. Sk):

Dátum	Daň z pridanej hodnoty	
	Abs.	%	Zmena	
31.3.2004	29 485,9	30,2	x	
30.4.2004	42 442,6	43,4	12 956,7	
31.5.2004	48 561,3	49,7	6 118,7	
30.6.2004	50 886,2	52,1	2 324,9	

Uvedené spomalenie v istej miere súvisí so skutočnosťou, že po vstupe do EÚ od 1.5.2004 vznikol krátkodobý posun (priemerne 60 dňový) v príjmoch z dane z pridanej hodnoty (aj spotrebných daní) do štátneho rozpočtu. Po vstupe do EÚ si pri dodávkach tovaru a služieb z členských krajín podnikateľ uplatňuje v daňovom priznaní daň z dodaného tovaru z iného členského štátu ako svoju daň na vstupe a daň na výstupe, jeho výsledná daňová povinnosť je teda nulová. Daňová povinnosť z dovážaného tovaru vznikne až pri jeho ďalšom zhodnotení a predaji ďalšiemu podnikateľskému subjektu alebo spotrebiteľovi. Doba negatívneho hotovostného posunu bola stanovená na 60 dní.
V súvislosti so vstupom Slovenskej republiky do Európskej únie sa zmenila štruktúra výberu dane z pridanej hodnoty z hľadiska daňových a colných orgánov. Počnúc mesiacom máj 2004 colné úrady vyberajú DPH len pri dovoze tovaru a služieb z tretích krajín (mimo EÚ), takže podľa odhadu Daňového riaditeľstva SR objem DPH vybranej colnými orgánmi by mal dosahovať len zhruba 25 % z výberu pred vstupom do EÚ.
b) Spotrebné dane
Pre rok 2004 boli spotrebné dane rozpočtované s medziročným zvýšením o 4 696,0 mil. Sk sumou 40 896,0 mil. Sk. Zvýšenie ich rozpočtovaného výnosu nadväzuje na viaceré zmeny v daňovej legislatíve, ktoré nadobudli účinnosť dňom 1.8.2003 a ktorými sa posilnili príjmy štátneho rozpočtu z nepriameho zdanenia. V sledovanom období dosiahlo úhrnné inkaso spotrebných daní 47,3 % rozpočtovaného výnosu, t.j. 19 343,9 mil. Sk (o 2 815,6 mil. Sk viac ako v uplynulom roku). Obdobne ako pri dani z pridanej hodnoty aj tendencia výberu spotrebných daní sa ku koncu sledovaného obdobia spomaľuje, ako o tom svedčia nasledujúce údaje (v mil. Sk): 

Dátum	Spotrebné dane	
	Abs.	%	Zmena	
31.3.2004	9 345,2	22,8	x	
30.4.2004	12 956,2	31,7	3 611,0	
31.5.2004	16 602,4	40,6	3 646,2	
30.6.2004	19 343,9	47,3	2 741,5	

Jednotlivé druhy spotrebných daní sa na celkovom výnose podieľali nasledovne (v mil. Sk):   

Spotrebná daň z	Skutočnosť 30.6.2003	Rozpočet 2004	Plnenie 30.6.2004	% plnenia	Index 2004/2003	
minerálnych olejov	11 036	25 700	13 541	52,7	122,7	
liehu	1 503	3 070	1 356	44,2	90,2	
piva	598	2 370	887	37,4	148,3	
vína	59	196	56	28,6	94,9	
tabaku a tabakových výrobkov	3 332	9 560	3 504	36,7	105,2	
Spotrebné dane spolu	16 528	40 896	19 344	47,3	117,0	

	Časovo nadproporcionálne sa plní len spotrebná daň z minerálnych olejov, plnenie ostatných daní za časovým rozpočtom zaostáva, pričom osobitne nízke je pri spotrebnej dani z vína a spotrebnej dani z tabaku a tabakových výrobkov.

c) Dane z použitia tovaru a z  povolenia na výkon činnosti
          	Ich rozpočet na rok 2004 predstavuje 1 492,0 mil. Sk, čo je o 153,0 mil. Sk menej ako vlani. Rozhodujúcu časť týchto daní s rozpočtom 1 490,0 mil. Sk tvorí cestná daň. Jej plnenie za I. polrok 915,4 mil. Sk predstavuje už 61,4 % ročného rozpočtu. Odvod za dobývací priestor dosiahol k 30.6.2004 2,7 mil. Sk, čím sa ročný rozpočet (2,0 mil. Sk) prekročil o 35,0 %.
Relatívne priaznivé plnenie týchto daní však – vzhľadom na ich absolútnu výšku - celkovú úroveň a plnenie daňových príjmov zásadne neovplyvňuje. 

2.1.4. Dane z medzinárodného obchodu a transakcií
Výnos   z  daní   z   medzinárodného  obchodu  a  transakcií  bol  rozpočtovaný  vo  výške 1 630,0 mil. Sk. Je to o 2 030,0 mil. Sk menej ako vlani. V súvislosti so vstupom Slovenskej republiky do Európskej únie clo ako príjem štátneho rozpočtu stratilo svoj význam, nakoľko patrí medzi tzv. tradičné zdroje EÚ.  Suma 1 250,0 Sk je rozpočtovaná len za obdobie január až apríl, od dňa vstupu je príjmom štátneho rozpočtu len 25 % podiel na vybranom cle (rozpočtovaný sumou 380,0 mil. Sk), ktorý slúži ako kompenzácia nákladov spojených s jeho výberom. 
K 30.6.2004 sa v tejto skupine príjmov získalo 1 867,3 mil. Sk, z toho na samotnom cle 1 844,0 mil. Sk, čím sa jeho rozpočet  prekročil už o 47,5 %.  Na nerozpočtovaných ostatných colných príjmoch získal štátny rozpočet 23,3 mil. Sk a v sledovanom období sa nevykázal žiadny príjem z podielu na vybraných finančných prostriedkoch.

2.2. Nedaňové a ostatné príjmy

2.2.1. Nedaňové príjmy

	Nedaňové príjmy sú rozpočtované sumou 13 006,8 mil. Sk s medziročným zvýšením o 974,1 mil. Sk. Sú v nich zahrnuté očakávané príjmy rozpočtových organizácií:
a)	z podnikania a z vlastníctva majetku – patrí sem najmä nájomné z prenájmu pozemkov, budov, objektov  a  priestorov vo vlastníctve štátu, ktoré sú v správe jednotlivých rozpočtových kapitol, ako aj dividendy z majetkových účastí štátu v akciových spoločnostiach, ktoré sa očakávajú v príjmoch rezortov ministerstva hospodárstva (Transpetrol, a.s.), ministerstva financií (TIPOS, a.s., Stredisko cenných papierov, a.s.), ministerstva dopravy (Slovenské telekomunikácie, a.s.) v úhrnnom rozpočtovanom objeme 466,3 mil. Sk,
b)	vo forme administratívnych a iných poplatkov a platieb, ako sú poplatky súdne, puncové a ostatné, tržby z predaja kolkových známok, ďalej pokuty a penále za porušenie rozpočtovej disciplíny, pokuty v blokovom konaní, poplatky a platby z nepriemysel-ného a náhodného predaja služieb a iné administratívne poplatky a platby v rozpoč-tovanom objeme 8 235,3 mil. Sk,
c)	z predaja hnuteľného a nehnuteľného majetku zakúpeného z kapitálových výdavkov v rozpočtovanom objeme 77,0 mil. Sk,
d)	z úrokov z domácich a zahraničných úverov, pôžičiek a vkladov v ročnom predpoklade 903,5 mil. Sk,
e)	z iných nedaňových príjmov, ako sú vrátené neoprávnene použité alebo zadržané prostriedky štátneho rozpočtu a iné príjmy, napr. z náhrad z poistného plnenia, z predpísaných mánk a škôd, z odvodov po finančnom zúčtovaní, výťažkov z lotérií a iných podobných hier a pod. v ročnom rozpočtovanom objeme 3 324,7 mil. Sk.
Nedaňové príjmy štátneho rozpočtu dosiahli k 30. júnu 9 294,5 mil. Sk, čo vo vzťahu k ročnému rozpočtu predstavuje 71,5%. Nadproporcionálne časové plnenie týchto príjmov súvisí s prijatými nerozpočtovanými prostriedkami z finančného zúčtovania vzťahov k štátnemu rozpočtu za rok 2003 v objeme takmer 900 mil. Sk, ako aj so zrýchleným tempom plnenia vlastných príjmov v rozpočtových kapitolách Ministerstva práce, sociálnych vecí a rodiny SR (185,1%), Ministerstva životného prostredia SR (57,4%), Ministerstva dopravy, pôšt a telekomunikácií SR (117,6%), Ministerstva obrany SR (84,2%), Ministerstva vnútra SR (69,5%), Ministerstva školstva SR (262,9%), Ministerstva spravodlivosti SR (59,2%) a Ministerstva zdravotníctva SR (58,6%).  Z výsledkov prvého polroku možno predpokladať, že ročný rozpočet nedaňových príjmov sa prekročí.

2.2.2. Granty a transfery

	Príjmy štátneho rozpočtu v podobe grantov a transferov sa rozpočtujú v úhrnnej sume 22 537,0 mil. Sk, čo v medziročnom porovnaní predstavuje vyše päťnásobný nárast. Rozpočtovaný objem týchto príjmov v podstatnej miere odráža vstup Slovenska do EÚ a z toho vyplývajúce transfery z európskych štrukturálnych fondov.
V rámci týchto príjmov sa rozpočtujú:
-	príjmy zo všeobecného rozpočtu EÚ v ročnom predpoklade 14,2 mld. Sk, v ktorých sú zahrnuté najmä príjmy zo štrukturálnych operácií a zo záručnej sekcie EAGGF rozpočtované v ročnom objeme 11,3 mld. Sk, ako aj špeciálna kompenzačná platba v objeme 2,94 mld. Sk rozpočtovaná v príjmoch kapitoly Všeobecná pokladničná správa,
-	dividendy vo výške 8,3 mld. Sk z podnikov, v ktorých má účasť štát, pričom v tomto prípade ide o príjmy realizované prostredníctvom Fondu národného majetku SR ako vlastníka akcií; dividendy sa po posilnení štátnych finančných aktív transferujú do príjmov štátneho rozpočtu.
Granty a transfery v prvom polroku dosiahli spolu  2 149,9 mil. Sk, čo predstavuje iba 9,5 % z ročného rozpočtu. Zaostávanie v plnení týchto príjmov súvisí najmä so skutočnosťou, že príjmy zo štrukturálnych fondov poskytne EÚ Slovensku - vzhľadom na naše  členstvo v EÚ od 1. mája t.r. - až v druhom polroku rozpočtového roku 2004.
	V rámci hlavnej kategórie príjmov 300 - Granty a transfery sa realizoval transfer v sume 698,1 mil. Sk vo forme prvej splátky z dohodnutej špeciálnej kompenzačnej platby, ktorá bola priznaná Slovenskej republike v rámci vyjednávaní o finančných rámcoch rozpočtových vzťahov medzi Slovenskom a Európskymi spoločenstvami. Z ďalších  prijatých transferov v úhrnnej sume 1 339,6 mil. Sk podstatnú časť (1 334,9 mil. Sk) tvoril prevod prostriedkov zo štátnych finančných aktív do príjmov rozpočtu, ktorým sa posilnili zdroje štátneho rozpočtu s účelovým určením na splácanie redistribučného úveru na financovanie trvalo sa obracajúcich zásob. 
	V tejto skupine príjmov okrem prijatých transferov ďalšie príjmy v sume 112,2 mil. Sk tvorili prijaté granty, ktorými rozpočtové organizácie štátu v súlade s rozpočtovými pravidlami kryli zvýšené výdavky určené na financovanie konkrétnych rozpočtom nezabezpečených úloh.

2.2.3. Príjmy z finančných transakcií

Príjmy z finančných transakcií predstavujú príjmy zo splácania úverov a pôžičiek a z predaja majetkových účastí. Rozpočtovali sa v úhrnnej výške 1 175,7 mil. Sk, najmä na:
-	príjmy zo splátok návratných finančných výpomocí od zdravotných poisťovní vo výške 223,7 mil. Sk,
-	splátky návratných finančných výpomocí poskytnutých bývalými štátnymi fondmi 543,0 mil. Sk a príjmy zo splátok istín z realizovaných štátnych záruk 406,0 mil. Sk.
Skutočné príjmy z realizovaných finančných transakcií dosiahli v prvom polroku        1 323,8 mil. Sk, čím prekročili úroveň ročného rozpočtu o 148,1 mil. Sk (plnenie k 30.6.2004  na 112,6 %).
Priaznivé plnenie ročného rozpočtu tejto kategórie príjmov ovplyvnilo zrýchlené tempo splácania finančných výpomocí poskytnutých zdravotným poisťovniam v objeme 200,0 mil. Sk (plnenie 89,4 %) a viac ako dvojnásobné prekročenie ročného rozpočtu príjmov zo splátok istín z realizovaných štátnych záruk v objeme 852,0 mil. Sk (plnenie 212,7 %), a to najmä od Slovenskej konsolidačnej a.s. v dôsledku predčasnej úhrady časti splátky záväzku určenej splátkovým kalendárom.
Príjmy zo splácania finančných výpomocí, ktoré poskytli v minulých rokoch štátne fondy rezortov životného prostredia a pôdohospodárstva dosiahli objem 271,8 mil. Sk a plnili sa adekvátne časovému plánu na 50,1 %.

3. Výdavky štátneho rozpočtu

Úroveň a štruktúru rozpočtovaných výdavkov štátneho rozpočtu ovplyvnili rozhodujúce priority, ktoré určili v procese tvorby charakter štátneho rozpočtu na rok 2004. Išlo najmä o:
     - zabezpečenie všetkých zdrojov potrebných na bezproblémový vstup Slovenska do EÚ,
     - podporu vzdelávania, ako základnej podmienky dlhodobého vývoja spoločnosti,
     - podporu reformných projektov v oblasti posilňovania právneho charakteru štátu,
     - podporu reformného procesu v oblasti zdravotníctva,
     - finančné zabezpečenie vstupu Slovenska do NATO a profesionalizácia a modernizácia armády,
     - podporu  vlastnej poľnohospodárskej politiky pri vstupe Slovenska do EÚ.
Výdavky štátneho rozpočtu na rok 2004 sa rozpočtovali sumou 310 452,5 mil. Sk (vrátane zdrojov z EÚ), pričom na bežné výdavky vrátane transferov sa určilo 272 251,8 mil. Sk, na kapitálové výdavky 37 216,1 mil. Sk a na výdavky spojené s finančnými transakciami (poskytovanie úverov a pôžičiek) 984,6 mil. Sk.
K 30.6. sa realizovali výdavky v úhrnnom objeme 133 149,4 mil. Sk, čo je 42,9 % z ich celoročného rozpočtu. Z celkového objemu použitých prostriedkov tvoria  výdavky spojené s obsluhou štátneho dlhu – splatené úroky a ostatné platby súvisiace s úvermi  17 364,2 mil. Sk (v tom vnútorný dlh 13 007,9 mil. Sk a zahraničný dlh 4 356,3 mil. Sk), výdavky v podobe transferov na rôznej úrovni v rámci rozpočtovej kapitoly Súhrnný finančný vzťah k obciam a VÚC 12 669,6 mil. Sk. Z tejto sumy pripadlo obecným samosprávam na financovanie výkonu samosprávnych funkcií obcí a na dotácie pre mestskú verejnú dopravu, na zdravotníctvo, kultúru a sociálne zabezpečenie 6 875,7 mil. Sk a vyšším územným celkom na financovanie činnosti úradov vyšších územných celkov, na dotácie verejnej autobusovej doprave, na zdravotníctvo, kultúru a sociálne zabezpečenie 5 793,9 mil. Sk.
V rámci bežných transferov – zahraničných sa uskutočnil odvod do rozpočtu Európskych spoločenstiev 3 267,3 mil. Sk. Z rozpočtovaných 9 012,0 mil. Sk to predstavuje 36,3 %. 

4. Financovanie štátneho dlhu a priebežného schodku v roku 2004

V návrhu rozpočtu kapitoly Štátny dlh na rok 2004 sa umorovanie splatného štátneho dlhu predpokladá zabezpečiť emisiami štátnych cenných papierov (143 650,6 mil. Sk) a použitím prostriedkov zo štátneho rozpočtu (2 337,8 mil. Sk) na úhradu disážia z emisií tuzemských štátnych dlhopisov vydaných v roku 2003 a splatných v roku 2004 a na úhradu disážia zo zahraničnej emisie štátnych dlhopisov vydanej v roku 1999 a splatnej v roku 2004. Ministerstvo financií zapojilo do financovania aj nepoužité finančné prostriedky z účtu emisií a splátok štátnych dlhopisov z roku 2003 vo výške 4 648,9 mil. Sk.  Údaje o zdrojoch a potrebách financovania štátneho dlhu sú uvedené v nasledujúcej tabuľke (v mil. Sk): 
					
Text	Stav k 1.1.2004	Kredit	Debet	Stav k 30.06.2004	
			 	 	
Štátne dlhopisy	4 648,9	85 481,6	89 960,0	170,5	
Vládne úvery	435,0	238,9	146,1	527,8	
Účty ŠFA	7 447,2	2 201,2	1 335,2	8 313,2	
Mimorozp.  prostriedky 	4 127,5	9,5	862,7	3 274,3	
ŠPP r. 2003	52 248,5	2 336,5	20 863,0	33 722,0	
ŠPP r. 2004	0,0	18 846,1	0,0	18 846,1	
Prijaté úvery r. 2003	4 141,3	0,0	4 141,3	0,0	
Prijaté úvery r. 2004	0,0	3 893,4	0,0	3 893,4	
Spolu:	73 048,4	113 007,2	117 308,3	68 747,3	
Schodok ŠR r. 2003	-55 973,2	22 251,3	0,0	-33 721,9	
Schodok ŠR r. 2004	0,0	0,0	12 454,8	-12 454,8	
Spolu :	17 075,2	135 258,5	129 763,1	22 570,6	

Ministerstvo financií získalo v I. polroku 2004 emisiami štátnych dlhopisov na domácom a zahraničnom trhu peňažné prostriedky v sume 84 746,8 mil. Sk.  Z týchto prostriedkov sa splatili:
-	istiny štátnych dlhopisov z predchádzajúcich rokov v sume 48 125,5 mil. Sk,
-	istiny zo štátnych rehabilitačných dlhopisov I. a II. oprávneným majiteľom v sume 9,9  mil. Sk,
-	záväzky z medzinárodných pôžičiek SAL a ERL prijatých v r.1991 na podporu platobnej bilancie bývalej čs. federácie v celkovej výške 555,9 mil. Sk,
-	záväzky v zmysle „Dohody o úvere kupujúceho“ uzavretej medzi Ministerstvom financií a Banque Nationale de Paris v sume 163,6  mil. Sk,
-	záväzky prevzaté od Štátneho fondu cestného hospodárstva v celkovej výške 2 227,4  mil. Sk,
-	záväzky prevzaté od Štátneho podporného fondu pôdohospodárstva a potravinárstva SR 50,0 mil. Sk,
-	záväzky prevzaté od Železníc SR a Železničnej spoločnosti, a.s. Bratislava v celkovej sume 613,3 mil. Sk,
-	časť schodku štátneho rozpočtu za rok 2003 v sume 18 110,0 mil. Sk.
Zostatok nepoužitých peňažných prostriedkov (20 000,0 mil. Sk) bol uložený na termínovaný účet ministerstva financií.

Financovanie priebežného schodku štátneho rozpočtu v I. polroku 2004 sa v súlade     s § 49a zákona č. 303/1995 Z. z. o rozpočtových pravidlách v znení neskorších predpisov zabezpečovalo emisiami štátnych pokladničných poukážok. Ministerstvo financií v sledovanom období uskutočnilo 10 emisií štátnych pokladničných poukážok v menovitej hodnote 19 740,0 mil. Sk, účtovnej hodnote 18 846,1 mil. Sk pri splatnom úroku 893,9 mil. Sk. Všetky aukcie boli s lehotou splatnosti 364 dní a sú splatné v roku 2005.
Priemerná úroková sadzba zo všetkých aukcií ŠPP dosiahla 4,694 % a pohybovala sa od 5,2 % na prvej aukcii do 3,639% na poslednej. 
Ministerstvo financií splatilo časť záväzkov z emisií štátnych pokladničných poukážok, ktoré kryjú časť schodku roku 2003 v menovitej hodnote 20 863,0  mil. Sk.